**Două urechiuşe strâmbe**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe sub pomi – covor din frunze.

Peste frunze arămii

Sar, se dau de-a berbeleacul

Un căţel şi doi copii.

– Unde e căţelul oare?

A plecat, a dispărut.

– Hai să-l căutăm mai iute,

Gata… este… l-am văzut.

Uite colo botişorul

Şi-o codiţă de căţel,

Două urechiuşe strâmbe…

Îl cunosc, e Azorel!

Şi-a făcut din frunze casă,

S-a acoperit frumos

Şi visează că e vară.

Vai, că tare-i somnoros.